CELEX: 32021D0711
Language: sk
Date: 2021-04-29 00:00:00
Title: Rozhodnutie Rady (SZBP) 2021/711 z 29. apríla 2021, ktorým sa mení rozhodnutie 2013/184/SZBP o reštriktívnych opatreniach vzhľadom na situáciu v Mjanmarsku/Barme

30.4.2021   
               
               
                  SK
               
               
                  Úradný vestník Európskej únie
               
               
                  L 147/17
               
            
         ROZHODNUTIE RADY (SZBP) 2021/711
         z 29. apríla 2021,
         ktorým sa mení rozhodnutie 2013/184/SZBP o reštriktívnych opatreniach vzhľadom na situáciu v Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 22. apríla 2013 prijala rozhodnutie 2013/184/SZBP (1) o reštriktívnych opatreniach vzhľadom na situáciu v Mjanmarsku/Barme.
                  
               
                     (2)
                  
                  
                     Na základe preskúmania rozhodnutia 2013/184/SZBP by sa platnosť reštriktívnych opatrení mala predĺžiť do 30. apríla 2022.
                  
               
                     (3)
                  
                  
                     V prípade dvoch osôb uvedených na zozname sa doručili aktualizované informácie.
                  
               
                     (4)
                  
                  
                     Rozhodnutie 2013/184/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2013/184/SZBP sa mení takto:
            
                        1.
                     
                     
                        Článok 12 sa nahrádza takto:
                        
                           „Článok 12
                           Toto rozhodnutie sa uplatňuje do 30. apríla 2022. Podlieha neustálej revízii. Ak Rada usúdi, že sa jeho ciele nedosiahli, jeho účinnosť sa podľa potreby predĺži alebo bude zmenené.“
                        
                     
                  
                        2.
                     
                     
                        Príloha sa mení tak, ako sa uvádza v prílohe k tomuto rozhodnutiu.
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 29. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Rozhodnutie Rady 2013/184/SZBP z 22. apríla 2013 o reštriktívnych opatreniach vzhľadom na situáciu v Mjanmarsku/Barme (Ú. v. EÚ L 111, 23.4.2013, s. 75).
      
      
         
            PRÍLOHA
            Záznamy 4 a 10 v zozname fyzických a právnických osôb, subjektov a orgánov uvedenom v prílohe k rozhodnutiu 2013/184/SZBP sa nahrádzajú takto:
            
               
                            
                        
                        
                           Meno
                        
                        
                           Identifikačné údaje
                        
                        
                           Dôvody
                        
                        
                           Dátum zaradenia do zoznamu
                        
                     
                           „4.
                        
                        
                           Aung Aung
                        
                        
                           Pohlavie: muž
                           Vojenské identifikačné číslo: BC 23750
                        
                        
                           Generálmajor Aung Aung je veliteľom juhozápadného veliteľstva mjanmarských ozbrojených síl (Tatmadaw) a bývalým veliteľom 33. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 33. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.
                        
                        
                           25.6.2018
                        
                     
                           10.
                        
                        
                           Khin Hlaing
                        
                        
                           Dátum narodenia: 2. mája 1968
                           Pohlavie: muž
                        
                        
                           Generálmajor Khin Hlaing je veliteľom mjanmarských ozbrojených síl (Tatmadaw) v regióne trojuholníka. Je bývalým veliteľom 99. ľahkej pechotnej divízie (LID) a bol veliteľom severovýchodného veliteľstva mjanmarských ozbrojených síl (Tatmadaw). Ako veliteľ 99. LID dohliadal na vojenské operácie vykonávané v Šanskom štáte v roku 2016 a začiatkom roka 2017. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2016 dopúšťala 99. LID voči príslušníkom etnických menšín z obcí v Šanskom štáte. Tieto činy zahŕňajú nezákonné zabíjanie, nútené zadržiavanie a ničenie obcí.
                        
                        
                           21.12.2018“